14 vuurwapens op plaas gesteel | Maroela Media
Die eienaar van 'n lodge in Limpopo kan moontlik aangekla word nadat 12 jaggewere en twee handwapens deur die loop van Sondagaand tydens 'n huisbraak op sy plaas gesteel is.
Brig. Motlafela Mojapelo, polisiewoordvoerder, het Dinsdag aan Maroela Media gesê die eienaar kan moontlik aangekla word op aanklagte wat verband hou met die stoor van wapens wat teenstrydig is met die Wet op Vuurwapenbeheer.
"Die polisie in Villa Nora buite Lephalale het 'n soektog van stapel gestuur na drie onbekende verdagtes wat by die lodge op 'n plaas in die omgewing ingebreek het. Altesaam 14 vuurwapens en ammunisie is gesteel," het Mojapelo gesê.
Drie verdagtes het na bewering deur 'n venster toegang tot die huis verkry, waarna hulle na die kluis gegaan en die vuurwapens en ammunisie gesteel het. Die eienaar van die lodge was nie tydens die inbraak tuis nie.
Volgens Mojapelo dui 'n voorlopige ondersoek daarop dat die kluis nie oopgebreek of oopgesny was nie en die moontlikheid word ondersoek dat die kluis se sleutels gebruik is.
"Vuurwapeneienaars word daaraan herinner om ten alle tye te voldoen aan die bepalings om vuurwapens veilig en wettig aan te hou. In die stryd teen gewelddadige misdade, waarin vuurwapens die meeste van die tyd gebruik word, kan ons nie 'n situasie bekostig waar vuurwapens weens die nienakoming van wettige vuurwapeneienaars in die hande van kriminele beland nie," het Mojapelo gesê.
Die polisie ondersoek aanvanklik 'n saak van huisbraak.
Limpopo misdaad Villa Nora
Jip, dit sal baie makliker wees om die agterlosige as die krimineel te vervolg.
Ja kyk liewers hoe hulle geweet het waar die sleutel is asook wie gesê het waar die sleutel is en wanneer die eienaar nie daar sou wees nie
Vervolging · 1 jaar gelede
IS DIE POLISIEMANNE AANGEKLA BY die polisiestasies waar honderde wapens onlangs weggeraak het? Ek wil graag daardie saak opvolg Mnr MOJAPELO. Kan iemand asb vir my 'n saaknommer gee en my inlig oor WIE vervolg is by die polisiestasies want sekerlik geld dieselfde veilige bewaring ook vir polisiestasies as wat vir indiwiduele wapeneienaars geld? IEMAND?? ASB!
Brigadier, preek eerder vir die Polisie. Dis julle wat nalatig is met wapens. As julle wapens almal veilig is en van rekenskap gegee kan word, kan jy met ons kom praat!
sapd moet eers by hulle self begin wand nie mand verloor vuurwapens soos hulle nie
Sal ek my nou ontgaan oor die arrogante manier waarop dit gestel is. Of jy nou n vuurwapen volgens wetlike bepalings aanhou of nie, die onwetlike "weldoeners" van ons land is dies wat die onwettige dade pleeg en selfs gereeld daarmee weg kom.